text: শার্দুল নরেন্দ্র ঠাকুর (; জন্ম ১৬ অক্টোবর ১৯৯১) হলেন একজন ভারতীয় ক্রিকেটার, যিনি মুম্বাই ক্রিকেট দলের হয়ে প্রথম-শ্রেণির ক্রিকেট খেলেন। তিনি কিংস এলেভেন পাঞ্জাব, মুম্বই ক্রিকেট দল ও ভারত এ ক্রিকেট দল-এর সদস্য। বর্তমানে তিনি ভারতীয় ক্রিকেট দলের সদস্য এবং আইপিএলে চেন্নাই সুপার কিংস-এর হয়ে খেলছে। ২০১৭ সালের মার্চে, তিনি রাইজিং পুনে সুপারজায়ান্টসের হয়ে খেলেছিলেন।
  
  ঘরোয়া ক্যারিয়ার
  শার্দুল তাঁর পরিবারসহ পালঘরে থাকতেন তবে পালঘরে মরসুমের বলের সাথে ক্রিকেট খেলার এমন কোনও স্কুল ছিল না। তাই শার্দুল ও তার পরিবার বইসার-এর টিভিএম স্কুলে মরসুমের বলে ক্রিকেট খেলতে বইসার-এ স্থানান্তরিত হয়ে যান। এর আগে তার স্কুল ক্রিকেটে, তিনি বোরিভালির স্বামী বিবেকানন্দ আন্তর্জাতিক বিদ্যালয়ের প্রতিনিধিত্ব করার সময় এক ওভারে ৬ বলে ৬টি ছক্কা মারেন। ২০১২ সালের নভেম্বর মাসে জয়পুরে তিনি রাজস্থান ক্রিকেট দলের বিপক্ষে প্রথম শ্রেণির ক্রিকেটে অভিষেক করেছিলেন। তাঁর ক্যারিয়ারের শুরুটা খুব ভাল ছিল না কারণ তিনি প্রথম চারটি ম্যাচ থেকে ৮২.০ গড়ে বোলিংয়ে চার উইকেট নিয়েছিলেন। ২০১৩-১৪ রণজি ট্রফির মৌসুমে ছয়টি খেলায় ২৬.২৫ গড়ে একটি পাঁচ উইকেট সহ মোট ২৭টি উইকেট নেন। ২০১৫-১৬ রণজি ট্রফির ফাইনালে, শার্দুল সৌরাষ্ট্র ক্রিকেট দল এর বিপরীতে মুম্বই ক্রিকেট দল-এর হয়ে ৮ উইকেট নিয়ে দলকে ৪১তম রণজি ট্রফির শিরোনাম এনে দেয়।
  
  আন্তর্জাতিক ক্যারিয়ার
  ২০১৬ সালে ভারতীয় ক্রিকেট দলের ওয়েস্ট ইন্ডিজ সফর সিরিজের টেস্ট খেলার জন্য ১৬ সদস্যের দলীয় স্কোয়াডে তার নাম অর্ন্তভূক্ত ছিল, কিন্তু ঠাকুর উক্ত সিরিজে খেলেনি। ২০১৭ সালের আগস্টে, শ্রীলঙ্কার বিপক্ষে সীমিত ওভারের খেলার জন্য স্কোয়াডে তার নাম অর্ন্তভূক্ত হয় এবং একই সিরিজে ৩১ আগস্ট ২০১৭ তারিখে শ্রীলঙ্কার বিপরীতে একদিনের আন্তর্জাতিক ক্রিকেটে নিজের অভিষেক করেন।
  
  শচীন টেন্ডুলকারের পরে তিনি ১০ নম্বর জার্সি পরা দ্বিতীয় ভারতীয় ক্রিকেটার ছিলেন, যা সোশ্যাল মিডিয়ায় বিভিন্ন বিতর্কিত মন্তব্যের উত্থাপন করেছিল। পরে বিতর্কের কারণে তিনি তার জার্সি নম্বরটি ৫৪ এ পরিবর্তন করেন। ২০১৭ সালের ২৯ নভেম্বর, ভারতীয় ক্রিকেট নিয়ন্ত্রণ বোর্ড (বিসিসিআই) টেন্ডুলকারের ১০ নম্বর জার্সিটিকে অবসর দিয়ে দেন।
  
  ২১ ফেব্রুয়ারি ২০১৮ তারিখে দক্ষিণ আফ্রিকার বিপরীতে ভারতের হয়ে টুয়েন্টি২০ আন্তর্জাতিক (টি২০আই) ক্রিকেটে অভিষেক করেন।
  
  মার্চ ২০১৮-এ, নিদাহাস ট্রফিতে খেলার জন্য তাকে দলীয় স্কোয়াডে মনোনীত করা হয়েছিল। উক্তি সিরিজের শ্রীলঙ্কার বিপক্ষের খেলায় নিজের ক্যারিয়ারে সেরা ২৭ রানের বিনিময়ে ৪ উইকেট নিয়ে খেলাকে ভারতের অনুকূলে নিয়ে আসেন এবং সবশেষে ম্যাচ সেরা পুরস্কার লাভ করেন। উক্ত সিরিসেজ ঠাকুর ৫ ম্যাচে ২৯.৩৩ গড়ে ৬ উইকেট নিয়ে সিরিজ সমাপ্ত করেন।
  
  ২০১৮ সালের মে মাসে, জুন ২০১৮তে অনুষ্ঠিতব্য আফগানিস্তানের বিপক্ষে একমাত্র টেস্টের জন্য ভারতের টেস্ট স্কোয়াডে অন্তর্ভূক্ত হয়েছিলেন, কিন্তু খেলেননি।
  
  ২০১৮ সালের অক্টোবরে, ওয়েস্ট ইন্ডিজের বিপরীতে টেস্ট ক্রিকেটে তার অভিষেক হয়। ভারত ক্রিকেট দলের ২৯৪তম টেস্ট খেলোয়াড় হিসাবে তিনি মাঠে নামেন, কিন্তু ডান পায়ের মাংশ পেশীতে আঘাতের কারণে মাত্র ১০টি বল ডেলিভারী করেই তার অভিষেক ম্যাচ সমাপ্ত হয়।
  
  আইপিএল ক্যারিয়ার 
  ইন্ডিয়ান প্রিমিয়ার লীগের ২০১৫ মৌসুমের জন্য ২০১৪ আইপিএল খেলোয়াড় নিলামে ২ মিলিয়ন ভারতীয় রুপির বিনিময়ে কিংস এলেভেন পাঞ্জাবের সাথে চুক্তিবদ্ধ হন তিনি। উক্ত মৌসুমে দিল্লি ক্যাপিটালসের বিপক্ষে তার অভিষেক হয় এবং যেখানে সে তার নির্ধারিত ৪ ওভারে ৩৮ রানের বিনিময়ে ১টি উইকেট লাভ করে। মার্চ ২০১৭ সালের আইপিএলের দশম মৌসুমের জন্য রাইজিং পুনে সুপারজায়ান্টসের সাথে চুক্তিবদ্ধ হন। ২০১৮ সালের জানুয়ারিতে ২০১৮ আইপিএলের জন্য নতুন করে চেন্নাই সুপার কিংস এর সাথে চুক্তিবদ্ধ হন।
  
  আইপিএল ২০১৯ মৌসুমে ঠাকুর চেন্নাই সুপার কিংসের হয়ে খুব কম সংখ্যাক ম্যাচ খেলেন। যদিও ২০১৯ মৌসুমের ফাইনালে মুম্বাই ইন্ডিয়ানসের বিপরীতে খেলে ২টি উইকেট লাভ করেন, যেখানে চেন্নাই সুপার কিংস আইপিএল শিরোপা অর্জনে ব্যর্থ হয়। উক্ত খেলায় শেষ বলে ২ রানের প্রয়োজনে ঠাকুর খেলতে গিয়ে এলবিডব্লিউর ফাঁদে আউট হয়ে যান।
  
  অনুমোদন
  ২০২০ এর ফেব্রুয়ারি, ঠাকুর টাটা পাওয়ার লিমিটেড এর সাথে ব্রান্ড এম্বাসেডর হিসাবে চুক্তিবদ্ধ হন।
  
  তথ্যসূত্র
  
  বহিঃ সংযোগ
  
  টুইটারে ঠাকুর
  
  বিষয়শ্রেণী:জীবিত ব্যক্তি
  বিষয়শ্রেণী:১৯৯১-এ জন্ম
  বিষয়শ্রেণী:ভারতীয় ক্রিকেটার
  বিষয়শ্রেণী:ভারতের টেস্ট ক্রিকেটার
  বিষয়শ্রেণী:ভারতের একদিনের আন্তর্জাতিক ক্রিকেটার
  বিষয়শ্রেণী:ভারতের টুয়েন্টি২০ আন্তর্জাতিক ক্রিকেটার
  বিষয়শ্রেণী:মুম্বইয়ের ক্রিকেটার
  বিষয়শ্রেণী:পশ্চিম অঞ্চলের ক্রিকেটার
  বিষয়শ্রেণী:কিংস ইলাভেন পাঞ্জাবের ক্রিকেটার
  বিষয়শ্রেণী:People from Palghar district
  বিষয়শ্রেণী:চেন্নাই সুপার কিংসের ক্রিকেটার
  বিষয়শ্রেণী:People from Palghar
  বিষয়শ্রেণী:ইন্ডিয়া ব্লুয়ের ক্রিকেটার
title: শার্দুল ঠাকুর